KOMMISSIONENS FORORDNING (EF) Nr. 2550/97 af 16. december 1997 om ændring af forordning (EØF) nr. 2108/84 om bestemmelser for måling af fiskeredskabers maskestørrelse

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 894/97 af 29. april 1997 om fastlæggelse af tekniske foranstaltninger til bevarelse af fiskeressourcerne (1), særlig artikel 3,

i overensstemmelse med artikel 2 i forordning (EF) nr. 894/97 er mindstemaskestørrelser også gældende for passive redskaber; de nærmere regler for bestemmelse af maskestørrelser i trawlredskaber er mindre velegnet til de særlige karakteristika for passive redskaber og forholdene ved maskemåling af sådanne redskaber;

det er nødvendigt nærmere at angive, hvilken maskemåler der skal bruges til at måle passive redskabers maskestørrelse, og hvilken procedure der skal følges ved måling af masker og beregning af maskestørrelsen;

i tilfælde, hvor en fartøjsfører bestrider resultatet af målingen i forbindelse med en inspektion, bør der træffes foranstaltninger til en supplerende og endelig måling;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

UDSTEDT FØLGENDE FORORDNING:

Artikel 1

I Kommissionens forordning (EØF) nr. 2108/84 (2) foretages følgende ændringer:

1. Følgende ord indsættes over artikel 1:

»AFSNIT I - TRAWL, SNURREVOD OG LIGNENDE SLÆBEREDSKABER«.

2. Efter artikel 6 indsættes følgende:

»AFSNIT II - PASSIVE REDSKABER

Artikel 6a

Definitioner

I afsnit II forstås ved:

»passive redskaber«: hildingsgarn, nedgarn, indfiltringsnet og toggergarn, der kan bestå af en eller flere særskilte netvægge monteret med overtælle, undertælle og liner, samt eventuel forankring, flåd og stager m.m.

Artikel 6b

Maskemåler

1. Maskemåleren skal være af holdbart materiale og være formfast. Udformningen af maskemåleren er vist i bilaget.

2. I udstrakt stand skal maskemåleren være i stand til at måle maskestørrelser op til 300 mm. Skalaen skal være inddelt med intervaller på 1 mm og 5 mm og 10 mm.

3. Maskemålere, som er i overensstemmelse med stk. 1 og 2, skal være mærket »EU-maskemåler«.

4. Næbbet på den maskemåler, der anvendes til måling af maskeåbningen, skal være mindst 1 mm men højst 3 mm tykt og have afrundede kanter.

5. Der må kun anvendes manuel kraft til at udvide masken ved måling af en strakt maske.

Artikel 6c

Målemetode

1. Redskaber, der skal måles, må ikke være frosne. Inspektøren skal udvælge 20 masker i redskabet, i tilfælde af infiltreringsgarn måles i den del af redskabet, der har de mindste masker.

2. Inspektøren skal måle maskeåbningen af hver maske ved at indføre maskemåleren i masken og stække masken i den retning, som er længst, og masken skal strækkes manuelt, indtil siderne er lige og strakte.

3. Maskestørrelsen er det aritmetiske gennemsnit i mm, rundet op til nærmeste mm, af summen af resultaterne af målingen af de enkelte masker, der er udvalgt og målt.

4. Målingen må under ingen omstændigheder omfatte følgende masker:

- masker foroven eller forneden i en søm, der er fastgjort til en sidesøm eller en forstærkersøm, eller andre anordninger;

- masker inden for to masker fra sammensyninger og liner;

- masker, der er iturevet eller repareret.

Artikel 6d

Målinger i tilfælde af tvister

Bestrider fartøjets fører resultatet af målingen, udvælger og måler inspektøren igen 20 masker et andet sted i redskabet, i overensstemmelse med bestemmelserne i artikel 6c. Der foretages derefter en ny udregning af maskestørrelsen i henhold til artikel 6c, stk. 3, på grundlag af alle 40 masker. Resultatet af disse målinger er endeligt.«

Artikel 2

Denne forordning træder i kraft den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. december 1997.

På Kommissionens vegne

Emma BONINO

Medlem af Kommissionen

(1) EFT L 132 af 23. 5. 1997, s. 5.

(2) EFT L 194 af 24. 7. 1984, s. 22.

BILAG

Knyttede og knudeløse masker

Maskemåler

Åben maske

Strakt maske

>REFERENCE TIL EN FILM>